**Moş Crăciun aduce daruri**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin troiene îngheţate,

Moş Crăciun abia, abia,

Duce o desagă-n spate,

O desagă mare, grea.

– Hei, copii, veniţi încoace!

Strigă moşul, v-am adus

Daruri multe, căci ca astăzi

S-a născut micul Isus!

De aţi fost cuminţi sau ba,

Dragii mei frumoşi nepoţi,

Nu vă-ntreb de astă dată

Şi cadouri dau la toţi.

Dar în anul care vine

V-aş ruga să-mi fiţi cuminţi,

Nu uitaţi să ascultaţi

De bunici şi de părinţi.

Iar când traista-mi va fi goală

O să urc pe-un fulg de nea

Şi trăgând de hăţuri albe

Voi zbura spre casa mea…

Uite-aşa trece Crăciunul,

Multe, multe bucurii,

Ne aduce moşul care

Îi iubeşte pe copii.